நீலகண்ட பானு பிரகாசு

நீலகண்ட பானு பிரகாசு (Neelakantha Bhanu Prakash) என்பவர் இந்தியாவைச் சேர்ந்த ஒரு கணிதவியலாளரும் தொழில் முனைவோரும் ஆவார். உலகின் அதிவேக மனிதக் கணிப்பான் என்ற பட்டத்தைப் பெற்றுள்ளார். 1999 ஆம் ஆண்டு அக்டோபர் மாதம் 13 ஆம் தேதியன்று இவர் பிறந்தார். சகுந்தலா தேவி மற்றும் இசுகாட் பிலான்சுபர்க்கு ஆகியோரால் நிகத்தப்பட்டிருந்த கணக்கீட்டு சாதனைகளை இவர் முறியடித்தார். 2020 ஆம் ஆண்டில், இலண்டனில் நடைபெற்ற மனக்கணக்கு ஒலிம்பியாடு போட்டியில் வாகையாளர் பட்டத்தை வென்று அந்தப் பட்டத்தைப் பெற்ற முதல் ஐரோப்பியர் அல்லாதவர் மற்றும் முதல் ஆசியர் என்ற பெருமையைப் பெற்றார்.

கணிதத்தின் மீதான அச்சத்தைப் போக்கவும் கணிதத்தை மேலும் எளிதில் அணுகக்கூடியதாக மாற்றவும் நோக்கம் கொண்ட நீலகண்ட பானு பிரகாசு பான்சு என்ற கல்வித் தொழில்நுட்பத் தளத்தின் நிறுவனரும் ஆவார். கற்பித்தலில் இவரது அணுகுமுறை, மனப்பாடம் செய்வதை விட கருத்துக்களைப் புரிந்துகொள்வதற்கு முக்கியத்துவம் அளிக்கிறது. இதன் மூலம் ஓர் உள்ளுணர்வுமிக்க கற்றல் செயல்முறையை உருவாக்குவதையும் நோக்கமாகக் கொண்டுள்ளது.

இந்தியக் குடியரசுத் தலைவரால் நீலகண்ட பானு பிரகாசு அங்கீகரிக்கப்பட்டார். போர்ப்சு பத்திரிகை வெளியிடும்  30 வயதுக்குட்பட்ட 30 பேர் பட்டியலில் இடம்பெற்றார்.  மேலும் எண்ட்ரபிரெனூர் இந்தியா என்ற பத்திரிகையால் ஆண்டின் சிறந்த இளம் தொழில்முனைவோராக அங்கீகாரம் பெற்றார். தனது தளத்தைப் பயன்படுத்தி உலகெங்கிலும் உள்ள மாணவர்கள் மற்றும் கல்வியாளர்கள் இருவருக்கும்  கணித அறிவின் முக்கியத்துவத்தை ஊக்குவித்து வருகிறார்.

  ஆரம்பகால வாழ்க்கை   
நீலகண்ட பானு பிரகாசு, இந்தியாவின் ஐதராபாத்தில் இயோன்னலகட்டா சீனிவாசு மற்றும் ஏமா சிவ பார்வதி இயோன்னலகட்டா ஆகியோருக்கு மகனாகப் பிறந்தார். குழந்தைப் பருவத்தில், ஐந்து வயதாக இருந்தபோது ஒரு விபத்தில் தலையில் கடுமையான காயம் ஏற்பட்டு, மண்டை ஓட்டில் எலும்பு முறிவு ஏற்பட்டது. சிகிச்சையின் போது மனதைத் தூண்டும் செயல்களில் ஈடுபடுமாறு மருத்துவர்கள் பானுவுக்கு அறிவுறுத்தினர். இதன் விளைவாக புதிர்கள் மற்றும் மனக்கணக்குச் சிக்கல்களைத் தீர்க்கத் தொடங்கினார். கணிதத்தின் மீது ஆர்வமும் உண்டானது. 

பானு தனது பள்ளிப் படிப்பை ஐதராபாத்தில் உள்ள பாரதிய வித்யா பவனின் பொதுப் பள்ளியில் முடித்தார். பின்னர் தில்லியில் உள்ள செயிண்ட் இசுடீபன் கல்லூரியில் கணிதத்தில் இளங்கலை அறிவியல் பட்டம் பெற்றார். அங்கு தனது மனக் கணக்கீட்டுத் திறன்களை மேலும் வளர்த்துக் கொண்டார்.

 விருதுகள் 
 2020 ஆம் ஆண்டு இலண்டனில் நடைபெற்ற மனக்கணக்கு விளையாட்டு ஒலிம்பியாடு போட்டியில்   தங்கப் பதக்கம் வென்றார்.

 2020 ஆம் ஆண்டில் இந்திய தேசிய இளைஞர் மன்றம் இவருக்கு இந்தியாவின் சிறப்பு வாய்ந்த இளைஞர் விருது 2020  வழங்கப்பட்டது.

 2022 ஆம் ஆண்டில் போர்ப்சு பத்திரிகை வெளியிட்ட 30 வயதுக்கு உட்பட்ட 30 பேர் பட்டியலில்  இடம்பெற்றார். 

 2014-2016 ஆம் ஆண்டுகளில் பல்வேறு வேக எண்கணித பிரிவுகளில் 4 உலக சாதனைகளையும் 50 லிம்கா புத்தக சாதனைகளையும் முறியடித்து, இசுகாட்டு பிளான்சுபர்க்கு, சகுந்தலா தேவி ஆகியோரின் சாதனைகளை முறியடித்தார்.

 2015 ஆம் ஆண்டில் 'கணித மேதை விருது' பெற்றார்.  

2015 ஆம் ஆண்டில் "கணிதத்தின் உசைன் போல்ட்" என்று பிபிசி செய்தி வெளியிட்டது.

 2017, 2018, 2022 ஆம் ஆண்டுகளில் கணிதத்தைக் கற்றுக்கொள்வதற்கான இவரது பயணம் மற்றும் அணுகுமுறை குறித்து தொழில்நுட்பம், பொழுதுபோக்கு, வடிவமைப்பு மாநாட்டில் பேச    அழைக்கப்பட்டார்.

 2023 ஆம் ஆண்டில் இந்தியாவின் 30 வயதுக்குட்பட்ட சிறந்த 100 தொழில்முனைவோர் கண்காணிப்புப் பட்டியலில் இடம்பெற்றார்.

 2025 ஆம் ஆண்டில் கல்வித் துறைக்கு ஆற்றிய பங்களிப்புகளுக்காக போர்ப்சு பத்திரிகை இந்திய 30 வயதுக்குட்பட்ட 30 பேர் பட்டியலில் இவரை அங்கீகரித்தது.

 2025 ஆம் ஆண்டில் இந்திய தொழில்முனைவோர் அமைப்பு ஆண்டின் இளம் தொழில்முனைவோர் விருதை வழங்கியது.

 மேற்கோள்கள் 

பகுப்பு:வாழும் மக்கள்
பகுப்பு:1999 பிறப்புகள்
பகுப்பு:ஆந்திரப் பிரதேச அறிவியலாளர்கள்